Nemocnica Košice-Šaca

Nemocnica Košice-Šaca (do 19. júna 2003 VSŽ Nemocnica Košice-Šaca, do 3. júla 2020 Nemocnica Košice-Šaca, a.s. 1. súkromná nemocnica, oficiálne celým názvom Nemocnica AGEL Košice-Šaca a.s.) je prvá súkromná nemocnica na Slovensku. Bola založená v roku 1970 a sídli na okraji košickej mestskej časti Šaca.

Nemocnica Košice-Šaca poskytuje zdravotnú starostlivosť pre spádovú oblasť zo zhruba 100 000 obyvateľmi do ktorých patria pacienti hlavne z U. S. Steelu Košice, Moldavy nad Bodvou a časti okresu Košice II. Pre Žilinský, Banskobystrický, Prešovský a Košický kraj poskytuje zdravotnú starostlivosť v odbore popálenín a rekonštrukčnej chirurgie. Nemocnica je otvorená aj pre pacientov z iných regiónov, ktorí túto možnosť vo veľkej miere využívajú. V každoročnom rebríčku najlepších nemocníc na Slovensku tvorenom inštitútom INEKO, sa Nemocnica Košice-Šaca v roku 2018 umiestnila na druhom mieste v kategórii Všeobecné nemocnice, hneď za nemocnicou v Starej Ľubovni.

História 
Televízny serál Nemocnica na okraji mesta presne vystihuje polohu Nemocnice Šaca. V 70. rokoch minulého storočia patrila Nemocnica v Šaci k najmodernejším veľkým nemocniciam na Slovensku a patrí k nim do dnes. Počas jej existencie prešla nemocnica viacerými rekonštrukciami. V roku 2006 bolo k nemocnici pristavané diagnostické centrum a najnovšie v roku 2016 tu vzniklo operačné centrum s celkovo piatimi sálami. 

Areál, v ktorom zastáva dominantné postavenia 12 poschodová nemocničná budova, začali stavať Hutné stavby Košice v roku 1962. Investorom sa stali vtedajšie Východoslovenské železiarne (VSŽ). Architekti nemocnice – Karel Prager, Jiří Kadeřábek a Jiří Albrecht z Prahy získali za tento projekt zlatú medailu na svetovej súťaži projektov zdravotníckych zariadení v Izraeli. Tá istá trojica autorov navrhla v Prahe výnimočnú budovu Federálneho zhromaždenia (teraz slúži Národnému múzeu) alebo Novú scénu Národného divadla. 

Do tohto moderného objektu sa presťahovala stará provizórna nemocnica z centra Šace (sídlila na Železiarenskej ulici 14A), aby na jej mieste v roku 1973 vzniklo prvé lôžkové rehabilitačné oddelenie v Česko-Slovensku. Umožnilo to revolučný krok, ktorý spočíval v začatí rehabilitácie hneď ako to bolo možné, hoci sa pacient ešte len doliečoval. Nemocnica, ktorá sa v roku 1997 stala súkromnou, si vybudovala tak silnú povesť, že množsto budúcich mamičiek privádzalo na svet svoje deti práve v tejto nemocnici, aj keď to pre nich nebola najbilžia pôrodnica. Kľúčom k tomuto úspechu boli špičkoví lekári, dobrá komunikácia s pacientom, 944 zamestnancov (v roku 1997) a výborné technické vybavenie.   

Kladný prístup personálu k samotnému pacientovi naznačuje vo vestibule farebná mozaika Helmuta Bistiku z roku 2006. Areál má aj umelecky pridanú hodnotu aj vďaka vyvýšenej soche Miloslava Chlupáča v parku medzi jednotlivými budovami a dvom kamenným reliéfom na prednej i zadnej fasáde vstupnej budovy. Predný reliéf s názvom Ozvena vytvoril Ludwik Korkoš v rozpetí rokov 1957 – 1970, pôvodom z Poľska, ktorý je aj autorom pamätníka Slovenskej republike rádu v Prešove. Zadný reliéf z roku 1970 je umeleckým dielom v tom čase budúceho vedúceho Katedry sochárstva na VŠVU v Bratislave Ladislava Snopeka, ktorý má umiestnenú svoju druhú plastiku s názvom Dvaja na Terase pred košickým Spoločenským pavilónom na Triede SNP. 

Nemocnica mala byť pôvodne dokončená v roku 1967, no napokon jej 15 oddelení otvorili v až roku 1970. Oddelenia pozostávali s 461 postelí a nemocnica disponovala aj zaujímavosťou, ktorou bola potrubná pošta. Oddelenie popálenín bolo jediné v Česko-Slovensku a neskôr v nemocnici pribudlo aj oddelenie nukleárnej medicíny. Zariadenie už od vtedy až po súčasnosť slúžilo nielen zamestnancom VSŽ (dnešný U. S. Steel), ale aj obyvateľom spádovej oblasti Moldava nad Bodvou.

Rozšírenia 
K pôvodnej hlavnej budove a 3-poschodovej komplementárnej časti v roku 2016 pribudlo nové 3-poschodové operačné centrum, ktoré zastrešuje viaceré operačné sály, lôžkové jednotky pooperačnej intenzívnej starostlivosti a ARO s napojením na urgentný príjem. 
Výška investície bola zrhuba 9 miliónov eur bez DPH. Po tejto prístavbe začala aj rekonštrukcia komplementárnej budovy a starých operačných sál. Vzniknúť by tu mala multifunkčná jednotka intenzívnej starostlivosti. Postupom času prešla nemocnica viacerými rekonštrukciami, medzi ktorými sa posledná zameriavala na pôrodnice. Rekonštrukcia pôrodníc bola kompletne ukončená 30. apríla 2019, pri ktorej bolo uviedených do prevádzky päť nových pôrodných boxov a dve nové operačné sály. Investíciu vo výške 2 miliónov eur hradila spoločnosť AGEL, a.s. do ktorej skupiny nemocnica patrí. Nové pôrodné boxy vynikajú vlastným sociálnym zariadením a centrálnym monitorovacím systémom. Ročne sa v šačanskej nemocnici narodí okolo 1 900 detí. Na svet im pomáha až trinásť lekárov a následne sa o ne stará tím siedmich lekárov nemocničného Novorodeneckého oddelenia.

V marci 2022 nemocica otvorila nový urgentný príjem za 9 miliónov €. Výstavba trvala 21 mesiacov. Súčasťou novopostaveného urgentu je operačné centrum pre miniinvazívne výkony, zákroková miestnosť, multifunkčná chirurgická jednotka intenzívnej starostlivosti, špecializované a ambulantné vyšetrovne, expektačná miestnosť, personálne a hygienické zázemie.

Prvý robot v Slovenskom zdravotníctve 
Nemocnica Šaca v spolupráci s Technickou univerzitou v Košiciach a jej Katedrou eletrotechniky a mechatroniky FEI, 26. júla 2017 predviedli mobilného robota novej generácie, ktorý prebral časť práce zdravotníckeho personálu. Pathfinder je unikátny autonómny robot určený na transport materiálu medzi jednotlivými pracoviskami v medicínskom prostredí. Tvorcom robota je Ing. Ján Bačík, PhD. pôsobiaci na Technickej univerzite, ktorý nemocnici robota daroval. Podľa jeho slov je najväčšou výhodou tohto autonómneho systému fakt, že pri implementácii robota a jeho používaní v zdravotníckom zariadení sa všetko deje virtuálne. Čiže nie sú potrebné žiadne zásahy do infraštruktúry samotnej nemocnice, akými by mohli byť napríklad indukčné vedenia v podlahe, alebo nalepenie rôznych typov vizuálnych navigačných čiar.

Referencie

Iné projekty 

Stavby v Košiciach
Nemocnice v Košiciach
Košice
Košice – Šaca